Justin Bieber etter norgesbesøket: - Skandinaviske jenter er hotte
I et telefonintervju med verdens største og mest velinformerte kjendisnettsted TMZ forteller Justin Bieber om Oslo-besøket, som allerede har skapt overskrifter verden over. For tiden befinner Bieber seg i Paris, som var neste stopp på promoteringsturneen etter Norge. - Hvilke jenter ser best ut - skandinaviske eller franske? utfordrer reporteren Bieber. - Jeg må si at skandinaviske jenter er veldig hotte, svarer tenåringsidolet, som er kjæreste med skuespiller og artist Selena Gomez (19). Det er i alle fall sikkert at han har sett mange av dem. Da Bieber nylig besøkte Norge for første gang skapte verdensstjernen kaostilstander i hovedstaden. Overalt fulgte tusenvis av hylende fans etter Biebers bil rundt byen og det hele kuliminerte med en gratiskonsert med mellom 20.000 og 30.000 tilskuere, hvor over 50 ble skadet og 19 sendt til legevakten.- Du tok jo nesten ned hele Norge? spør reporteren. - Ja, det var helt vilt! Det var sikkert 20.000 jenter som konstant sto utenfor hotellet mitt, svarer Bieber. Allerede før den planlagte gratiskonserten i Oslo uttrykte superstjernen bekymring for fansens sikkerhet. På spørsmål om hvorfor ting kom ut av kontroll i Oslo, svarer Bieber følgende: - Norge har ventet lenge på at jeg skulle komme, jeg har jo aldri vært der. Når jeg da endelig skulle komme spredte vel ordet seg til alle, og det kom flere fans enn forventet. KOMMENTAR:Kaosmagneten Bieber Gikk på glassvegg Bieber snakker også om hjernerystelsen han har pådratt seg i Paris. Uhellet skjedde midt i en konsert i den franske hovedstaden. - Det var en glassvegg bak meg, og jeg klarte rett og slett å gå rett på glasset. Det gjorde jo vondt, men jeg fortsatte showet og først da alt var ferdig følte jeg meg veldig svimmel. Så besvimte jeg, sier Bieber og fortsetter: - Jeg må bare le av meg selv. Jeg og glassvegger går tydeligvis ikke så bra sammen. Biebers manager Scooter Braun twitret nemlig etter uhellet at det ikke er første gang Bieber slår hodet i en glassvegg. Tenåringsidolet forsikrer imidlertid om at han har det bra nå. - Jeg har litt hodepine, men det er alt. Jeg føler meg helt fin, sier han.
Justin Bieber (18) har fått sansen for skandinaviske jenter etter sitt første norgesbesøk.